ས་ཆ་མི་དགོས་པར་སྐྱེ་དངོས་འདེབས་ལས་བྱེད་པ་ཞིག་ཁྱེད་ཀྱི་བློ་ལ་འཆར་ཐུབ་པ་འདུག་གམ།ཧ་ལམ་འབྱུང་མི་སྲིད་པ་ལྟ་བུའི་ཐབས་ཤེས་འདི་ཐོག་མར་ཉི་ཧོང་གི་ནང་དུ་གསར་བཏོད་བྱས་པ་རེད།དེ་ཡང་ཉི་ཧོང་དུ་ཚན་རིག་པ་ཚོས་སྔོ་ཚོད་ཀྱི་རིགས་གསོ་སྐྱོང་མྱུར་པོར་བྱེད་པའི་ཐབས་ལམ་འཚོལ་ཆེད་དུ།རླུང་དང༌།འོད།ཚ་གྲང་བཅས་ཚོད་འཛིན་བྱེད་རྒྱུ་ཡོད་པའི་ཁང་པའི་ནང་དུ།སྐྱེ་དངོས་ཀྱི་རྩ་བའི་ཐོག་ཏུ་འཚོ་བཅུད་གཏོར་གྱི་ཡོད།འཚོ་བཅུད་དེ་ཚོས་སྐྱེ་དངོས་མྱུར་དུ་སྐྱེ་བར་རོགས་ཕན་བྱེད་ཀྱི་ཡོད།དེ་ལྟར་བྱས་ཏེ་སའི་ཐོག་ལ་སྐྱེ་བར་ཉིན་གྲངས་༩༠འགོར་ངེས་ཀྱི་པད་ཚལ་རྣམས།ཐབས་ཤེས་གསར་པ་འདི་བརྒྱུད་ན།ཉིན་གྲངས་༣༠ནང་ཡོངས་སུ་རྫོགས་པ་སྐྱེ་ཐུབ་ངེས་ཡིན།དེར་བརྟེན་མུ་གེ་མང་བ་དང་ཐོན་ཁུངས་དཀོན་པའི་ས་ཁུལ་དུ།འབྱུང་འགྱུར་ཐབས་ལམ་འདི་བེད་སྤྱོད་བྱས་ཚེ།མུ་གེའི་འཇིགས་པ་ལས་སྐྱོབས་ཐུབ་པའི་རེ་བ་ཆེན་པོ་ཡོད།